SET เสี่ยงปรับลง หลังเอเชียร่วงยกแผง-เจอแรงขายต่างชาติ!
บล.ซีจีเอส-ซีไอเอ็มบี (ประเทศไทย) ประเมิน SET เช้านี้แกว่งตัวลง ตามหุ้นตปท.-เจอแรงขายต่างชาติ หลังเงินเฟ้อสหรัฐกดดัน
บล.ซีจีเอส-ซีไอเอ็มบี (ประเทศไทย) ประเมิน SET เช้านี้แกว่งตัวลง ตามหุ้นตปท.-เจอแรงขายต่างชาติ หลังเงินเฟ้อสหรัฐกดดัน
19 พ.ค. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า แนวโน้มตลาดหุ้นไทยเช้านี้เคลื่อนไหวแกว่ง Sideway อิงทางลงเล็กน้อย เนื่องจากตลาดหุ้นสหรัฐและตลาดหุ้นเอเชียเปิดเช้านี้ปรับฐาน บ้านเราก็คาดรับผลกระทบในเชิงลบ หลังตลาดหุ้นทั่วโลกยังกังวลอัตราเงินเฟ้อและตัวเลขเศรษฐกิจของสหรัฐ
นอกจากนี้ก็ยังมีแรงขายของนักลงทุนต่างประเทศอย่างต่อเนื่อง วานนี้ขายออกมาอีก 1,795 ล้านบาท โดยตั้งแต่ต้นเดือนพ.ค.ขายออกไปแล้ว 21,300 ล้านบาท และตั้งแต่ต้นปี 64 หรือ 5 เดือน (YTD) ขายออกแล้ว 54,000 ล้านบาท
ทั้งนี้ เป็นผลจาก MSCI ปรับลดน้ำหนักตลาดหุ้นไทยที่จะมีผลวันที่ 27 พ.ค.64 เป็นแรงกดดันต่อตลาดหุ้นไทย และหุ้นขนาดใหญ่ โดยรอบนี้ปรับลดน้ำหนัก 35 ตัว เพิ่มน้ำหนัก 5 ตัว และ FTSE จะประกาศน้ำหนักการลงทุนตลาดหุ้นไทยในวันที่ 21 พ.ค.นี้ คาดว่าน่าจะปรับลดในทิศทางเดียวกับ MSCI ที่ปรับลดน้ำหนักลงมาก 5 อันดับแรก คือ PTT, KBANK, INTUCH, CPN ,SCC
โดยในช่วง 10 ปีที่ผ่านมา MSCI และ FTSE ปรับลดน้ำหนักหุ้นไทยต่อเนื่อง ปีละ 2 รอบ ในเดือน พ.ค.และ พ.ย. โดยMSCI ปรับลดน้ำหนักจาก 7-8% จนเหลือประมาณ 1.5% ทำให้มีแรงขายในเดือน พ.ค.และเดือน พ.ย.ออกมามาก
นอกจากนี้ ราคาน้ำมันปรับตัวลดลงหลังจากการเจรจาข้อตกลงนิวเคลียร์ระหว่างสหรัฐกับอิหร่านคืบหน้า ก็อาจจะกดดันหุ้นกลุ่มพลังงาน อาจมีแรงขายออกมา
ขณะที่นักลงทุนสถาบัน หรือกองทุนรวมไม่ได้ขายต่อเนื่อง โดยตั้งแต่ต้นปี 64 ขายออก 46,000 ล้านบาท และเริ่มเห็นทยอยเข้าซื้อ เพราะกองทุนรวมจะมีเม็ดเงินใหม่เข้ามา โดยเฉพาะกองทุนที่หักลดหย่อนภาษี ซึ่งทำให้ถือเงินสดมากพอสมควร จึงเชื่อว่าจะมีเงินมารองรับการลงทุนในตลาดหุ้นส่วนหนึ่ง โดยในช่วง 4-5 เดือนที่ผ่านมาตลาดแกว่งในกรอบ 1,550- 1,600 จุด ซึ่งกองทุนมีแรงรับบริเวณ 1,550 จุด
นอกจากนี้ให้จับตารายงานการประชุมธนาคารกลางสหรัฐ (เฟด) ที่จะมีความเห็นต่อแนวโน้มอัตราดอกเบี้ย และอัตราเงินเฟ้อ  และธนาคารแห่งประเทศไทย(ธปท.) ปรับลดคาดการณ์เศรษฐกิจ ส่วนจำนวนผู้ตืดเชื้อโควิด-19 ลดลงเรื่อยๆ หากต่ำกว่า 1,000 คน/วัน ก็จะทำให้นักลงทุนหันกลับมาเล่นหุ้น Domestic
พร้อมให้แนวรับที่ 1,560 จุด รับถัดไป 1,554 จุด แนวต้านให้ไว้ที่ 1,570 จุด ต้านถัดไป 1,578 จุด